GiliGold/VAD_KnessetCorpus huggingface dataset:
דוד אמסלם: אנחנו עובדים בדיוק לפי התקנון.
דוד אמסלם: כל ועדה אמורה לשלוח שישה אנשים, והיות - - -
מכלוף מיקי זוהר: אני רוצה את תשובתך, טיבי.
דוד אמסלם: - - - לפי התקנון לא יכולים לחלק את זה אחרת.
דוד אמסלם: לגבי מה שאמרת, אנחנו שמנו את כל סיעות הבית בוועדה הזו.
דוד אמסלם: לכל מפלגה הרכבנו בסופו של דבר בשתי הוועדות - - -
פנינה תמנו: אז איך זה שהשארתם בחוץ את יש עתיד?
מכלוף מיקי זוהר: אתם בפנים, אתם תהיו בדיון, הכנסתי אותך.
יואל חסון: אני רוצה לראות מה הרכב הוועדות.
דוד אמסלם: יואל, אני רוצה להגיד לך לגבי הביזיון.
דוד אמסלם: כשאנחנו הבאנו את נאוה בוקר להצבעה על פי ההסכמים, אתם התנגדתם לבחירה שלה.
יואל חסון: איזה הסכמים?
דוד אמסלם: תתאר לך שאנחנו היינו מצביעים בכנסת נגד בחירה של אחד מסגני היושב-ראש, תאר לך מה היית אומר.
דוד אמסלם: ופה אתם הצבעתם נגד.
יואל חסון: איזה הסכם היה?
דוד אמסלם: זה החלוקה בכנסת.
דוד אמסלם: הרי יש חלוקה בכנסת - - -
מכלוף מיקי זוהר: לגבי מינוי סגנים של יושב-ראש הכנסת.
דוד אמסלם: רגע, תן לי שנייה.
דוד אמסלם: יש בכנסת חלוקה בין קואליציה לאופוזיציה – ואתה בחוצפתך, וכל המפלגה שלך, הצבעתם נגד מינוי שלנו.
דוד אמסלם: נניח שלא היה עובר, מה היינו עושים?
דוד אמסלם: מביאים מישהו אחר?
דוד אמסלם: וגם אז הייתם מצביעים נגד?
מכלוף מיקי זוהר: זה לא יכול להיות אוטומטי, חבר הכנסת חסון.
דוד אמסלם: אז אני אומר לך, טול קורה מבין עיניך.
דוד אמסלם: תשתדל לפחות להיות בן אדם אובייקטיבי בטיעונים.
דוד אמסלם: אם טענת א', תמשיך עד הסוף.
דוד אמסלם: אבל אתה משחק את המשחק לפי מה שמתאים לך.
דוד אמסלם: אני רואה את זה כחוצפה שלך, כעזות מצח שלך.
דוד אמסלם: שברת שם את כל הכללים האפשריים.
יואל חסון: אני אענה לך, אדוני יושב-ראש הקואליציה.
יואל חסון: אני האדם הכי לא אובייקטיבי פה.
יואל חסון: אני ממש לא אובייקטיבי, יש לי משימה ויש לי מטרה: להפריע לקואליציה הזאת בהתנהלותה.
יואל חסון: יש לנו מטרה להכשיל דברים שאנחנו חושבים שהם לא נכונים, ואנחנו נקבל את ההחלטות שלנו באותה דרך.
יואל חסון: אני לא מכיר שום סיכום.
יואל חסון: יש החלטה של ועדת הכנסת על כמות סגני יושב-ראש הכנסת, ואנחנו כאופוזיציה יכולים להחליט שאנחנו בעד פלוני או בעד אלמוני, זה הכול.
דוד אמסלם: יואל, אני אגיד לך משה.
דוד אמסלם: אנחנו, הרי יש לנו רוב, ואנחנו יכולים לא לתת לכם אפילו אחד.
יואל חסון: אתם יכולים לעשות הכול, הוכחתם את זה.
דוד אמסלם: יואל, אתה לא בא להפריע, אתה שובר כללי משחק של הכנסת, אתה מבזה את הכנסת.
יואל חסון: וזה שאתם מקימים פה ועדות מיוחדות על ימין ועל שמאל זה לא לשבור את הכללים של הכנסת?
יואל חסון: או זה שאתם מעבירים חוקים לוועדות שנוח לכם, כדי שבני בגין לא יהיה חבר בוועדה – זה לא שבירת הכללים?
יואל חסון: אז תעשה לי טובה.
דוד אמסלם: לא, אנחנו עובדים לפי התקנון - - -
יואל חסון: בטח, בטח.
יואל חסון: עשיתי משהו שאסור לי?
דוד אמסלם: אנחנו עובדים לפי התקנון ולפי האינטרסים של הקואליציה, וזה לגיטימי.
יואל חסון: אני פועל לפי האינטרסים של האופוזיציה.
דוד אמסלם: אתה שברת פה את הכללים - - -
מכלוף מיקי זוהר: טוב, חברים, הכול ברור, בואו נתקדם.
מכלוף מיקי זוהר: חבר הכנסת טיבי, לפי שאני מרשה לך לדבר יש לי שאלה: מהי עמדת הרשימה המשותפת לגבי החוק הזה?
אחמד טיבי: אנחנו הצבענו נגד החוק הזה.
מכלוף מיקי זוהר: מה זה "הצבענו נגד"?
מכלוף מיקי זוהר: האם סיעת הרשימה המשותפת היא נגד החוק הזה?
אחמד טיבי: היא נגד החוק, כי הוא - - -
מכלוף מיקי זוהר: אז משהו לא מסתדר לי, כי איימן עודה לא הצביע בחוק הזה.
אחמד טיבי: כולנו הצבענו נגד החוק הזה, כל מי שהיה במליאה, 12 איש.
מכלוף מיקי זוהר: אז למה איימן עודה לא הצביע בחוק הזה?
מכלוף מיקי זוהר: האם הוא חולם על יום בו יטילו עליו את הרכבת הממשלה?
אחמד טיבי: כולנו, כולל איימן, נגד החוק הזה - - -
מכלוף מיקי זוהר: למה איימן לא הגיע להצבעה?
שולי מועלם-רפאלי: מיקי.
מכלוף מיקי זוהר: מה, אסור לי לשאול שאלות בכנסת?
אחמד טיבי: כולנו, כולל איימן, 13 איש, נגד החוק הזה, כי הוא פוגע בסמכויות הנשיא.
אחמד טיבי: זה חוק פרסונלי נגד נשיא המדינה.
אחמד טיבי: תתביישו לכם.
מכלוף מיקי זוהר: אנחנו צריכים להתבייש, אתה אומר?
מכלוף מיקי זוהר: איימן עודה צריך להתבייש, אדוני חבר הכנסת טיבי, שמשתייך לרשימה שלו.
מכלוף מיקי זוהר: הוא צריך להתבייש שהוא לא בא להצביע בחוק הזה, אז אל תבוא אלינו בטענות.
דוד אמסלם: הם מנסים לחבל בדבר שהוא ברור מאליו.
דוד אמסלם: הרי הכול אצלכם זה פרסונלי.
יואל חסון: אני לא יודע אם להאמין לידך הימנית או לידך השמאלית כשאתה מדבר למשותפת.
דוד אמסלם: אפילו טיעון הגיוני אין לכם - - -
מכלוף מיקי זוהר: טוב, די.
מכלוף מיקי זוהר: להלן הרכב הוועדה.
מכלוף מיקי זוהר: מטעם ועדת הכנסת: חבר הכנסת דודי אמסלם יושב-ראש הוועדה, חבר הכנסת מיקי זוהר, חבר הכנסת דוד ביטן, חבר הכנסת יואב בן צור, חברת הכנסת פנינה תמנו שטה וחבר הכנסת רוברט אילטוב.
מכלוף מיקי זוהר: מטעם ועדת חוקה: חבר הכנסת ניסן סלומינסקי, חבר הכנסת אורי מקלב, חברת הכנסת טלי פלוסקוב, חבר הכנסת יוסף ג'בארין, חברת הכנסת מיכל רוזין, וחברת הכנסת או חבר הכנסת, אחד משלושתם – יעל גרמן, שטרן או קארין אלהרר.
יואל חסון: כמה ייצוג קיבל המחנה הציוני?
לאה פדידה: אין אף אחד.
מכלוף מיקי זוהר: אז מי בחוקה מהמחנה הציוני?
יואל חסון: רויטל תהיה מחוקה.
מכלוף מיקי זוהר: יש את מרב מיכאלי, רויטל סויד.
מכלוף מיקי זוהר: או רויטל או מרב.
יואל חסון: רויטל.
מכלוף מיקי זוהר: בסדר, אז רויטל סויד.
יואל חסון: רגע, כמה זה?
יואל חסון: 12 חברים?
יואל חסון: וכמה היחס?
מכלוף מיקי זוהר: שש לעומת ארבע.
יואל חסון: אני חושב שצריך להגדיל את הוועדה ולתת יותר בוועדת הכנסת מוועדת החוקה.
מכלוף מיקי זוהר: להגדיל ל-14 חברים?
מכלוף מיקי זוהר: תגיד לי, מה זה פה, החוק להצלת מדינת ישראל?
מכלוף מיקי זוהר: טוב, מי בעד ההרכב כפי שהוקרא?
מכלוף מיקי זוהר: טיבי, לפחות - - -
אחמד טיבי: לא, אתם לא התייעצתם איתי.
אחמד טיבי: מקובל להתייעץ.
מכלוף מיקי זוהר: אז אתה בעצם מצביע המינוי שלך.
מכלוף מיקי זוהר: בעד ההרכב המוצע – רוב
פנינה תמנו: אדוני היושב-ראש, כדי למנוע את האי-הבנות – ואנחנו יודעים מה היה מאחורי הקלעים – אני מצטרפת לדברים של חבר הכנסת חסון ומבקשת שבפעם הבאה זה יהיה גם בידיעת יש עתיד.
מכלוף מיקי זוהר: יש עתיד?
מכלוף מיקי זוהר: האם יש משבר בתוך האופוזיציה?
פנינה תמנו: לא, אין משבר, אתה הבנת בדיוק על מה אני מדברת.
אחמד טיבי: אני רוצה רוויזיה על ההרכב.
אחמד טיבי: אני מבקש לדחות את זה לעוד שבועיים.
מכלוף מיקי זוהר: נשמעה הרוויזיה ונצביע עליה בקרוב מאוד.
מכלוף מיקי זוהר: אני תכף אעדכן את השעה.
מכלוף מיקי זוהר: הצעת חוק שירות ביטחון (תיקון מס' 7 והוראת שעה) (שירות במשטרה ושירות מוכר) (תיקון מס' 16), התשע"ט-2018 (מ/1282)
מכלוף מיקי זוהר: אנחנו עוברים לנושא הבא, בקשת הממשלה להקדמת הדיון בהצעות החוק הבאות, לפני קריאה ראשונה: הצעת חוק שירות הביטחון (תיקון מס' 7 והוראת שעה) (שירות במשטרה ושירות מוכר); והצעת חוק שירות הביטחון (הצבת יוצאי צבא בשירות בתי הסוהר).
מכלוף מיקי זוהר: ליאור יסביר בקצרה.
ליאור חיימוביץ: אני אציג את החוקים בשם משרד הביטחון.
ליאור חיימוביץ: אלה הוראות שמאפשרות להציב חיילי סדיר בגופי ביטחון – שירות בתי הסוהר והמשטרה.
ליאור חיימוביץ: מדובר בחידוש שלא הוראות שעה שמתחדשות מדי שלוש שנים כבר הרבה מאוד שנים.
ליאור חיימוביץ: מדובר בכ-1,800 חיילי חובה שמוצבים בגופים הללו ומשמשים בתפקידי ביטחון.
ליאור חיימוביץ: הממשלה מבקשת להאריך את הוראת השעה כדי להמשיך את ההסדר הזה, שפוקע בסוף השנה.
דוד אמסלם: יש לי הערה לעניין הזה.
דוד אמסלם: אני חושבת שההוראה הזאת היא מ-2005.
ליאור חיימוביץ: נכון.
דוד אמסלם: אומנם נצביע עבור זה, אבל תביאו את זה כבר כהוראת קבע.
ליאור חיימוביץ: את זה אפשר לעשות בוועדת החוץ והביטחון.
דוד אמסלם: אז תגמרו עם זה וזהו.
פנינה תמנו: דודי, אני דווקא חולקת על זה.
פנינה תמנו: כל הסיפור של חיילים שמשרתים בשב"ס – אנחנו ראינו שיש לא מעט טענות על הטיפול באותם חיילים.
פנינה תמנו: אנחנו גם יודעים על אילו אוכלוסיות מדובר.
פנינה תמנו: לכן אני לא בטוחה שנכון להביא את זה כהוראה קבוע, אלא אולי עדיף הוראת שעה, כדי שתיקחו לתשומת ליבכם לנושא ותיתנו את מלוא הסיוע והבדיקה והפיקוח לטובת החיילים האלה.
ליאור חיימוביץ: את זה אנחנו עושים בלי קשר.
מכלוף מיקי זוהר: אוקיי, אני רוצה לעבור להצבעה.
מכלוף מיקי זוהר: בעד בקשת הממשלה – רוב
מכלוף מיקי זוהר: בקשה הממשלה להקדמת הדיון בשתי הצעות החוק האמורות לפני הקריאה הראשונה נתקבלה.
מכלוף מיקי זוהר: סעיף אחרון לסדר היום: בקשת הממשלה להעברת הדיון בהצעת חוק להסדר ההימורים בספורט מוועדת הכספים לדיון בוועדה אחרת.
מכלוף מיקי זוהר: הדיון היה אמור להיות בוועדת הכספים, גפני החליט שהוא לא ממשיך בחוק, והחוק צריך היה לעבור לוועדת החינוך, אבל גם שם התעוררו מחלוקות כלשהן, ובסוף הוחלט על ועדה משותפת בראשותי.
רועי פולקמן: סליחה, אבל היה סיכום על ועדת החינוך.
מכלוף מיקי זוהר: מרגי גם לא רצה.
מכלוף מיקי זוהר: גם למרגי היו איזשהם עניינים.
מכלוף מיקי זוהר: לאחר מכן מירי החליטה לייצר את הוועדה המשותפת הזאת, שאני אעמוד בראשה.
רועי פולקמן: אז אני מבקש לא להצביע על זה כרגע.
רועי פולקמן: היה לנו סיכום מסוים, וישב איתי מנכ"ל משרד התרבות וסיכמו על ועדת החינוך.
רועי פולקמן: לכן אני רוצה לחכות עם ההצבעה הזאת, כי זאת פעם ראשונה שאנחנו שומעים על זה.
רועי פולקמן: אני לא מתנגד, זה לא אישי, אבל בכל זאת אני מבקש לדחות את זה, כי היה סיכום אחר.
מכלוף מיקי זוהר: יושב-ראש הקואליציה, מה אתה אומר?
רועי פולקמן: דודי, היה סיכום ודיברו איתי מהמשרד של רגב על זה שזה עובר לוועדת החינוך, ועכשיו אני שומע בפעם הראשונה שזה יידון בוועדה חדשה ובהרכב אחר.
רועי פולקמן: יש פה משמעויות תקציביות כבדות.
דוד אמסלם: איפה הם רוצים את זה?
דוד אמסלם: בוועדת חינוך?
מכלוף מיקי זוהר: כן, אבל אני לא שם את זה בוועדת החינוך.
מכלוף מיקי זוהר: זה יהיה בוועדה משותפת לחינוך וכספים ואני אעמוד בראשה, זה מאסט.
רועי פולקמן: הסיכום היה חינוך, דודי.
רועי פולקמן: זה מה שרגב סיכמה איתנו.
שולי מועלם-רפאלי: אל תצביע על זה עכשיו, זה אירוע בתוך הקואליציה, בוא נסגור את זה בהנהלת הקואליציה בצהריים.
מכלוף מיקי זוהר: טוב, אז אני מודיע שכדי שהדיון יעבור בצורה אחראית, רצינית ומקצועית, כאשר יש הבנה שבכל מה שקשור בנושא של ספורט צריך לקיים את הוועדה המשותפת של כספים וחינוך.
מכלוף מיקי זוהר: .. אם אני אעמוד בראש הוועדה, החוק הזה באמת יעבור בצורה טובה.
מכלוף מיקי זוהר: אני מגיע משם, אני מכיר את התחום הזה - - -
שולי מועלם-רפאלי: הימורים?
מכלוף מיקי זוהר: לא, ספורט.
שולי מועלם-רפאלי: אני שאלתי בתדהמה, שיהיה ברור לפרוטוקול.
פנינה תמנו: אדוני היושב-ראש, מתי אתה מפרסם את שמות החברים בוועדה?
יואל חסון: לא, יש רוויזיה.
מכלוף מיקי זוהר: מי הגיש את הרוויזיה?
מכלוף מיקי זוהר: טיבי, לא?
אחמד טיבי: אני מבטל אותה.
מכלוף מיקי זוהר: טיבי משך את הרוויזיה.
רוברט אילטוב: אז אני מגיש.
מכלוף מיקי זוהר: אני אגיד לך משהו, אתה תהיה במאבקים איתנים בתוך הסיעה שלך מול עודד פורר, שכנראה לא יוכל לחוקק היום את החוק שלו לקריאה שנייה ושלישית בגלל הרוויזיה הזאת.
מכלוף מיקי זוהר: אבל אנחנו נדבר על זה.
מכלוף מיקי זוהר: אז מה שאני רוצה לומר זה כך, חבר הכנסת פולקמן.
מכלוף מיקי זוהר: אני מקווה שזאת תהיה ההחלטה של הנהלת הקואליציה, ובמידה ולא – תדברו איתי ונראה מה עושים הלאה.
דוד אמסלם: למתי אתה רוצה לקבוע את הרוויזיה?
יואל חסון: אבל הוא אמר שהוא משך.
מכלוף מיקי זוהר: לא, אילטוב הגיש במקומו.
יואל חסון: על מה, רוברט?
יואל חסון: על גדעון סער?
מכלוף מיקי זוהר: אבל יש לי בעשר דיון על חוק קיצור עונש למחבלים, שזה חוק חשוב, ואחר כך יש נשיאות.
מכלוף מיקי זוהר: אז נראה, אולי אני אעצור את החוק של קיצור עונש מחבלים כדי לדון ברוויזיה.
מכלוף מיקי זוהר: אז אני לא יכול להגיד עכשיו.
רוברט אילטוב: תעצור, בבקשה.
מכלוף מיקי זוהר: לא, לא אמרתי שאני אעצור, אמרתי שאני אבלום.
רוברט אילטוב: תעצור, ידידי, תעצור.
רוברט אילטוב: ההודעה לתקשורת כבר יוצאת.
מכלוף מיקי זוהר: אנחנו נעשה את זה בסביבות השעה אחת-עשרה כנראה.
מכלוף מיקי זוהר: אני מתכבד לפתוח את הדיון של ועדת הכנסת בעניין הקמת ועדה משותפת לוועדת החינוך, התרבות והספורט ולוועדת הכספים בעניין הצעת חוק להסדר ההימורים בספורט.
יואל חסון: מה, עוד ועדה משותפת?
מכלוף מיקי זוהר: כן, זה עובר מוועדת הכספים לוועדה המשותפת.
יואל חסון: ומי עומד בראש?
מכלוף מיקי זוהר: נחש.
יואל חסון: עוד פעם?
מכלוף מיקי זוהר: באנו לעבוד, כמו שאמר יאיר לפיד באחד הקמפיינים שלו.
מכלוף מיקי זוהר: מטעם ועדת החינוך, התרבות והספורט: מיקי זוהר – היושב-ראש, נורית קורן, מוטי יוגב, עודד פורר ומאיר כהן.
מכלוף מיקי זוהר: חברי ועדת הכספים: דוד ביטן, דוד אמסלם, יצחק וקנין, אחמד טיבי ואיתן ברושי.
רוברט אילטוב: איך יכול להיות שעודד פורר בוועדה המשותפת?
רוברט אילטוב: זה בגלל שהגשתי רוויזיה בדיון הקודם?
מכלוף מיקי זוהר: לא, זה כי הוא בא מטעם ועדת חינוך.
מכלוף מיקי זוהר: אתה לא חבר בוועדת החינוך, ידידי.
מכלוף מיקי זוהר: אני יכול להביא רק מהוועדות האלה.
יואל חסון: אני רוצה לשאול שאלת תם, ואני רוצה שהיועץ המשפטי ישמע.
יואל חסון: כשאנחנו מקימים בתחילתה של הכנסת את הוועדות אנחנו קובעים את יחד הוועדות בין השאר לפי גודל המפלגות.
יואל חסון: ואני יודע בדיוק מה אתם מנסים לעשות.
יואל חסון: אתם מנסים לקבוע ולשלוט גם במפתח של האופוזיציה.
יואל חסון: אתם שמים חברים שאתם חושבים שאתם יכולים להסתדר איתם.
יואל חסון: לא ייתכן שזו כבר ועדה משותפת שנייה שהליכוד מקבל שלושה-ארבעה נציגים והמחנה הציוני מקבל אחד.
יואל חסון: מפלגה של 24 מנדטים.
יואל חסון: עשית את זה בוועדה הקודמת ואתה עושה את זה שוב כאן.
יואל חסון: אני מתנגד לחלוטין להרכב הזה, ואני מתכוון לפנות ליועץ המשפטי של הכנסת, גם לגבי הוועדה הקודמת, שיבחן את הסוגיה הזאת.
יואל חסון: בוועדות רגילות אנחנו בפרופורציות אחרות לגמרי, ואתה משבש פה את הפרופורציות של הוועדות.
יואל חסון: אתה הופך אותי מסיעה שנייה בגודלה בכנסת לסיעה לא משמעותית בוועדה הזאת.
יואל חסון: אתה נותן לי אחד מתוך 12.
יואל חסון: הזוי.
מכלוף מיקי זוהר: אני אענה, ואז גם היועץ המשפטי יתייחס.
מכלוף מיקי זוהר: הרכב הוועדות בוועדות משותפות חייב להיות זהה מכל ועדה.
מכלוף מיקי זוהר: הווי אומר שהרכב הוועדה הוא זוגי, ומרגע שהרכב הוועדה הוא זוגי, תמיד יש לקואליציה יתרון של שניים.
מכלוף מיקי זוהר: כי אני לא יכול להביא למצב שיש שוויון, אני צריך שיהיה יתרון מסוים לקואליציה, ופה, בגלל שזה מספר זוגי, המינימום הוא שניים.
יואל חסון: לא על זה התלוננתי.
מכלוף מיקי זוהר: עכשיו, מהרגע שאני מקים ועדה שיש בה עשרה או 12 חברים, וזה יוצא נניח 7/5 או 6/4, אין שום היתכנות לזה שאני אצליח לייצר משוואה שבה המחנה הציוני מקבל ייצוג הולם.
יואל חסון: אז למה הליכוד מקבל ייצוג הולם?
רוברט אילטוב: כי תמיד יש לו שניים יתרון.
יואל חסון: אני לא מתלונן על היחס, אני מתלונן על זה שלמחנה הציוני, הסיעה השנייה בגודלה, מתוך 12 אתה נותן לה נציג אחד.
יואל חסון: זה הזוי, זה לא הגיוני, אני מבין מה אתם עושים כאן, אני לא דביל.
מכלוף מיקי זוהר: רגע, שנייה, אני רוצה שתשמע את היועץ המשפטי, כי אתה טועה.
מכלוף מיקי זוהר: אני הרי רוצה שתהיה הבטחת ייצוג לכמה שיותר סיעות מהכנסת.
יואל חסון: לא, אין דבר כזה, זה לא נכון.
מכלוף מיקי זוהר: זו מטרת על שלי.
יואל חסון: אז למה לא עשית את זה בוועדות הרגילות?
יואל חסון: זו לא מטרת על.
יואל חסון: המספרים מתחלקים לפי יחסי הגודל.
יואל חסון: אתה לא נותן למפלגה של חמישה מנדטים את אותו ייצוג כמו למפלגה עם 24 מנדטים.
אמיר אוחנה: יש חבר ממרצ בוועדה הזאת?
מכלוף מיקי זוהר: לא, בזאת אין.
יואל חסון: בקודמת היה.
אמיר אוחנה: אז אם הוא יוריד מישהו ממרצ ויוסיף מישהו מהמחנה הציוני זה מקובל עליך?
מכלוף מיקי זוהר: לא, אני שמתי מהמחנה הציוני, שמתי את ברושי.
יואל חסון: אבל שמת אחד.
יואל חסון: אתה משווה אותי למשותפת או ליש עתיד, שהם חצי מאיתנו?
מכלוף מיקי זוהר: עצור, אני רוצה להגיד משהו ליועץ המשפטי.
מכלוף מיקי זוהר: במקרה הזה שמתי מטעם ועדת הכספים את אחמד טיבי ואיתן ברושי, אחד מהרשימה המשותפת ואחד מהמחנה הציוני, ומטעם ועדת החינוך שמנו את פורר, מישראל ביתנו, ואת מאיר כהן, נציג יש עתיד.
מכלוף מיקי זוהר: אין כאן נציגות מרצ, כי אין לי מספיק מקום, ובא יואל חסון ואומר לי, תשמע, לא רק שלא מעניין אותי שאין נציגות של מרצ, אני רוצה עוד נציגות למחנה הציוני, על חשבון מישהו מהאופוזיציה.
מכלוף מיקי זוהר: איך אני יכול לעשות את זה טכנית?
דן מרזוק: צודק חבר הכנסת חסון שהרכב הוועדות המשותפות שמוקמות פה בוועדת הכנסת צריך לשקף את ההרכב הסיעתי בכנסת ואת יחסי הכוחות בין הקואליציה לאופוזיציה ובתוך הקואליציה ובתוך האופוזיציה.
דן מרזוק: בדוגמה שלפנינו אנחנו רואים שגם בקואליציה לא כל הסיעות קיבלו ייצוג.
דן מרזוק: לדוגמה, סיעת כולנו לא מיוצגת, סיעת יהדות התורה לא מיוצגת - - -
יואב בן צור: גם ש"ס לא.
דן מרזוק: ש"ס כן מיוצגת במקרה שלנו.
מכלוף מיקי זוהר: וקנין.
דן מרזוק: ולכן הפתרון שיכול להימצא הוא פשוט להגדיל את הוועדה המשותפת, אם ועדת הכנסת תמצא לנכון להגדיל את הוועדה, ואז לתת עוד חבר לקואליציה ועוד חבר לאופוזיציה, על מנת שיהיה למחנה הציוני ייצוג נוסף.
אמיר אוחנה: אי אפשר שכל ועדה תשקף את כל ההרכב.
דן מרזוק: אז זאת אופציה שאפשר לעשות, אבל כרגע יחסי הכוחות בין הקואליציה לבין האופוזיציה, כמו שגם היה בוועדה המשותפת שנדונה בישיבה בבוקר - - -
יואל חסון: זה גם לא היה בסדר.
אמיר אוחנה: מיקי, לא אומרים לך פה שאתה חייב, אומרים לך "אם אתה רוצה".
דוד ביטן: עזוב, נפתור לך את הבעיה.
יואל חסון: אבל יש לי בעיה גם בוועדה הקודמת.
מכלוף מיקי זוהר: נדבר על זה אחר כך.
דוד ביטן: אפשר לדבר.
מכלוף מיקי זוהר: מי בעד ההרכב שהצעתי?
מכלוף מיקי זוהר: בעד ההרכב המוצע – 4
יואל חסון: רוויזיה.
מכלוף מיקי זוהר: הוגשה רוויזיה.
מכלוף מיקי זוהר: שתי רוויזיות.
מכלוף מיקי זוהר: אני מבקש להצביע בעדן.
מכלוף מיקי זוהר: איפה הייצוג בחוקה של ישראל ביתנו?
אתי בן יוסף: אין להם.
דוד אמסלם: מה שהקראת זה מה ש - - -
אתי בן יוסף: על זה יש רוויזיה.
מכלוף מיקי זוהר: עלתה טענה שאין יחס סיעתי הוגן, אז אמרתי שמקסימום נוסיף עוד אחד מכל אחד.
דוד אמסלם: לא, לא, לא, 12, זה מה שיש.
מכלוף מיקי זוהר: אבל זו בעיה, כי אין - - -
דוד אמסלם: אנחנו קבענו 12, אז יהיה 12.
יואל חסון: אין לי בעיה עם המספר, יש לי בעיה עם היחס.
יואל חסון: תקשיב, דודי, לא הגיוני שהסיעה השנייה בגודלה מקבל אותו ייצוג כמו סיעה של חמישה מנדטים.
דוד אמסלם: יואל, אנחנו רצינו שישה ושישה.
דוד אמסלם: והרי זה לא יכול להיות תיקו, אז זה שבעה וחמישה.
דוד אמסלם: ואם זה שבעה וחמישה, אז אנחנו חשבנו שיהיה קודם כול ייצוג לכל המפלגות - - -
יואל חסון: אבל אני קובע לאופוזיציה, אתה לא יכול לקבוע לי.
יואל חסון: אתה לא יכול לקבוע לאופוזיציה מי תהיה הנציגות ואיך תהיה החלוקה בתוך האופוזיציה.
מכלוף מיקי זוהר: בקיצור, אתה רוצה את מרב במקום ג'בארין?
דוד אמסלם: אנחנו מקימים ועדה, ובעיקרון אנחנו לא צריכים לשאול כל אחד מה, מו ומי.
דוד אמסלם: אין בתקנון אמירה שאני צריך להתייעץ על כל דבר או לבקש ממך.
דוד אמסלם: ואני חושב שההיגיון שאנחנו לקחנו זה ההיגיון הכי בריא והכי נכון – שכולם יהיו שותפים.
דוד אמסלם: שלא יהיה אחר כך איזה מישהו שירגיש שהוא בכלל לא שותף.
יואל חסון: אני רוצה להתייחס למה שאמר יו"ר הקואליציה.
יואל חסון: כשהכנסת מתחילה את כהונתה ובונים את ההרכב של ועדות הכנסת, מתייחסים לגודל הסיעות, ועל פי זה מקבלים את הייצוג בוועדות הכנסת.
יואל חסון: כשאתה מקים ועדה משותפת אתה בעצם עושה כלי לעוות את היחס של הסיעות בוועדה המשותפת.
יואל חסון: הליכוד, המפלגה הגדולה בכנסת, קיבלה פה שלושה-ארבע נציגים, בעוד שהמחנה הציוני, המפלגה השנייה בגודלה בכנסת - - -
דוד אמסלם: לא ארבעה, שלושה.
דוד אמסלם: אני גם אסביר לך למה.
יואל חסון: אתה לקחת את זה על חשבון חברים בקואליציה.
יואל חסון: אבל לא נתת לי אפשרות לעשות את זה באופוזיציה.
דוד אמסלם: בעיקרון, שמנו את כל הסיעות בכנסת, זה מה שהיה חשוב לנו.
דוד אמסלם: עכשיו, יכול להיות - - -
יואל חסון: לא, בקואליציה לא שמת את כל הסיעות.
יואל חסון: יש ועדה שכולנו לא נמצאת בה.
רועי פולקמן: כולנו נמצאת בוועדה השנייה.
דוד אמסלם: העיקרון שהנחה הוא שאנחנו שמים כל נציג מכל ועדה.
דוד אמסלם: עכשיו, בוא נניח שאתה יושב-ראש האופוזיציה ויש לך אופוזיציה נוספת מימינך שבכלל לא סופרת אותך ואתה לא רוצה לשים אותה.
דוד אמסלם: אבל הלו, אני כן צריך לדאוג לך.
דוד אמסלם: זה לא אופוזיציה קומפלט, הרי אתה המחנה הציוני - - -
יואל חסון: אני מרכז האופוזיציה.
דוד אמסלם: לכן אנחנו חשבנו שבוועדה הזאת צריך לשים את כולם.
דוד אמסלם: אם היינו שוברים את הכלל הזה, אז יכול להיות שהיית צודק.
דוד אמסלם: אני גם אומר לך שאם התקנון היה מאפשר לנו לעשות מספר אי-זוגי אז היינו עושים מהמפלגה שלך, לא אכפת לי, זה לא מעניין כל כך.
פנינה תמנו: סעיף 110(ד) קובע שבקביעת הרבה ועדה משותפת תתחשב ועדת הכנסת ככל האפשר בהרכב הסיעתי של הכנסת ובגודל הסיעות, ותתייעץ עם יושבי-ראש הוועדות.
מכלוף מיקי זוהר: זה מה שעשינו.
פנינה תמנו: לפי נוסח התקנון כן צריך להתחשב במפתח הסיעתי.
דן מרזוק: ההתייעצות שחבר הכנסת חסון מבקש לקיים לפני הקמת ועדות משותפות באמת לא קבועה בתקנון הכנסת.
דן מרזוק: אנחנו חושבים שהדיון על העניין הזה צריך להיעשות בוועדת ההסכמות, בגלל שאין חובה תקנונית בעניין הזה.
דן מרזוק: ולכן אנחנו מציעים שהנושא הזה יעלה בשבוע הבא בוועדת ההסכמות, כדי לראות אם אפשר לקבוע מנגנון של התייעצות מוקדמת לפני שמקימים ועדות משותפות, כדי שגם לאופוזיציה - - -
פנינה תמנו: זה מה שהיה נהוג פה.
פנינה תמנו: היה נהוג שיושב-ראש ועדת הכנסת שם את זה באופן פתוח בוועדת הכנסת - - -
מכלוף מיקי זוהר: טוב - - -
פנינה תמנו: לא, לא, לא, אתה לא אומר לי "טוב" בתוך דבריי.
פנינה תמנו: כמו שאני מכבדת אותך, אתה תכבד אותי.
פנינה תמנו: מה שהיה נהוג בבית הזה הוא שכשיש ועדות משותפות פותחים את זה, ולא שפתאום אנחנו שומעים את זה מעל הראש שלנו, כמו שקרה לי אתמול.
פנינה תמנו: לדעתי הדבר הנכון הוא להביא את זה לוועדת הכנסת, לומר את המספרים של המפתח הסיעתי ושגם הקואליציה וגם האופוזיציה יביאו את השמות שלהם.
פנינה תמנו: אין דבר כזה שהולכים מעל הראש.
פנינה תמנו: אני למשל כבר שלוש ועדות לא נמצאת.
פנינה תמנו: הם קובעים בשביל יש עתיד מי יהיה הנציג?
פנינה תמנו: עד שאתמול היינו צריכים לעמוד על הרגליים האחוריות.
מכלוף מיקי זוהר: טוב, סיימת?
פנינה תמנו: הם שניהם אשמים.
פנינה תמנו: שניהם ביחד רצו ללכת לי על הראש, אני לא יודעת למה.
מכלוף מיקי זוהר: וואי, את מחמיאה לעצמך.
מכלוף מיקי זוהר: את מחמיאה לעצמך, חברת הכנסת.
פנינה תמנו: אז אני אחמיא לעצמי.
מכלוף מיקי זוהר: אל תחמיאי לעצמך יותר מדי.
פנינה תמנו: מיקי, אז אתה שקרן.
פנינה תמנו: אתה יודע מה, אתה שקרן.
פנינה תמנו: כי אם אני מתקשרת ואתה אומר לי "יואל נתן לי את השם", אז אתה שקרן.
פנינה תמנו: כי אם יואל הנחית את זה עליך ובסוף אני מתקשרת ליואל והוא אומר לי "לא דיברתי איתו", זה אומר שאתה משקר אותי.
פנינה תמנו: אלא אם כן שניכם משקרים.
פנינה תמנו: בוא תסביר לי.
מכלוף מיקי זוהר: אז עכשיו אני השקרן?
מכלוף מיקי זוהר: יואל השקרן?
מכלוף מיקי זוהר: מי השקרן?
פנינה תמנו: מיקי, אני אגיד לך משהו.
פנינה תמנו: יש קולגיאליות מסוימת שצריכה להיעשות - -
מכלוף מיקי זוהר: אז תפני לקולגות שלך באופוזיציה.
פנינה תמנו: - - ובדרך כלל זה לא נעשה על ידי מנגנון ולא על ידי תקנון, זה אמור להיעשות פה.
פנינה תמנו: אז תכבד את התפקיד שלך כיו"ר - - -
פנינה תמנו: תכבד את התפקיד שלך כיו"ר ותתחיל לעשות את זה בצורה מסודרת וקצת יותר בהירה.
פנינה תמנו: לא הכול זה פוליטיקה, יש כללים בתוך הבית הזה וראוי שאנחנו נהיה קצת בוגרים.
מכלוף מיקי זוהר: טוב, בסדר, מאה אחוז.
מכלוף מיקי זוהר: רגע, עכשיו אני מדבר.
מכלוף מיקי זוהר: גברתי חברת הכנסת פנינה תמנו שטה, אני מציע לך בצורה מכובדת לחזור בך מאמירתך כלפיי כשקרן, כי אני אמרתי את האמת לאורך כל הדרך ואולי מישהו אחר שיקר.
פנינה תמנו: אבל הוא אמר משהו אחר.
מכלוף מיקי זוהר: אז אל תגידי ששיקרתי.
מכלוף מיקי זוהר: זו הצעה, את לא חייבת לקבל אותה.
יואל חסון: רגע, מיקי, אתה דיברת איתי אתמול?
מכלוף מיקי זוהר: אני אמרתי בצורה ברורה, ויש כאן במקרה מזכירת ועדה - - -
יואל חסון: דיברת איתי או לא דיברת איתי?
מכלוף מיקי זוהר: יש כאן מזכירת ועדה.
מכלוף מיקי זוהר: האם המזכירה התבקשה לפנות למרכז האופוזיציה לגבי השמות, כן או לא?
אתי בן יוסף: פניתי לזהבה.
מכלוף מיקי זוהר: היא פנתה לזהבה.
פנינה תמנו: זהבה מחליטה בשביל חברי הכנסת?
פנינה תמנו: זהבה מחליטה בשביל היו"רים של הוועדות?
מכלוף מיקי זוהר: רגע, האם אני פניתי - - -
יואל חסון: לא, רגע, אני רוצה לדבר, כי פנינה מאוד חשובה לי.
פנינה תמנו: אני מאוד נפגעתי משניכם.
פנינה תמנו: אני לא בקטע של להיעלב, אבל לשקר אותי בלי בושה - - -
יואל חסון: אני מציע לך לא להיפגע כל כך מהר.
פנינה תמנו: לא, אני אברר את זה עד תום.
פנינה תמנו: פראיירים אנחנו לא.
יואל חסון: אז הינה, אני איתך.
יואל חסון: אני מקבל אתמול שאלה בלילה.
יואל חסון: שואלים אותי ככה: ועדת הכנסת מבקשת שם של ח"כ מטעמנו.
יואל חסון: רק מטעמנו.
פנינה תמנו: מתי?
יואל חסון: אתמול בלילה.
פנינה תמנו: אתה יודע מתי הוא אמר?
פנינה תמנו: בצהריים הוא אמר לי שאתה כבר נתת לו את השמות.
יואל חסון: אתמול ב-21:40 אני מקבל את השאלה הזאת, ופנינה, בואי תראי מה אני עונה.
יואל חסון: פנינה, פנינה, פנינה - - -
פנינה תמנו: לא, לא, לא, אלה התשובות שאני מקבלת מחברי כנסת במדינת ישראל?
יואל חסון: פנינה בואי תראי מה אני כותב: ניתן להם מחר בדיון.
יואל חסון: הינה הוכחה כתובה.
פנינה תמנו: מיקי, אמרת לי בצהריים או לא?
פנינה תמנו: הכול מתועד.
מכלוף מיקי זוהר: פנינה, בואי תקשיבי לי טוב.
מכלוף מיקי זוהר: עד עכשיו, עד רגע זה, אני בוחר לכבד אותך.
מכלוף מיקי זוהר: אבל מהרגע שאת תפסיקי לכבד אותי, אני אפסיק לכבד אותך.
מכלוף מיקי זוהר: וכשאני אפסיק לכבד אותך, לא יהיה לך נחמד פה בוועדה.
מכלוף מיקי זוהר: אז אני מציע שתשני גישה.
פנינה תמנו: מיקי, אתה לא מאיים עליי.
פנינה תמנו: כנראה שאתה חושב שאתה מאיים עליי - - -
פנינה תמנו: אתה לא מאיים עליי.
פנינה תמנו: אתה לא מאיים עליי - - -
פנינה תמנו: לא זזה מפה, חצוף.
פנינה תמנו: השתן עלה לך לראש.
מכלוף מיקי זוהר: קדימה, החוצה, החוצה.
פנינה תמנו: יופי, קיבלת כלי, מרגיש על הגל.
מכלוף מיקי זוהר: החוצה, החוצה, החוצה.
מכלוף מיקי זוהר: (חברת הכנסת פנינה תמנו יוצאת מאולם הוועדה) עכשיו לענייננו - - -
יואל חסון: אתה יודע, יש גם שיכול להרים אותך וגל שיכול להטביע אותך.
מכלוף מיקי זוהר: אני תמיד יודע, כשצריך, לשים את הראש מתחת למים, תאמין לי.
מכלוף מיקי זוהר: אבל כשצריך להרים את הראש, אני גם יודע להרים אותו.
מכלוף מיקי זוהר: יש גבול, מה אני יכול להרשות לה להטיח פה שקרים וקללות וגם לתת לה את הבמה?
מכלוף מיקי זוהר: היא צריכה להתבייש על ההתנהגות שלה.
מכלוף מיקי זוהר: התנהגות בוטה וחצופה.
דוד אמסלם: אם יורשה לי משפט אחד לגבי מה שקרה כאן.
דוד אמסלם: הרי מה שקרה פה זה שהיא בעצם טענה שהוא לא מייצג אותה איפה שהיא מקופחת.
מכלוף מיקי זוהר: כן, ואז הם באים אלינו בטענות.
יואל חסון: אבל גם אצלך יש טענות כאלה, דודי.
יואל חסון: בוא, גם אצלך יש טענות כאלה, זה חלק מהחיים של שנינו.
יואל חסון: הרי קודם היה פה פולקמן ורציתם לעשות מהלך שלא תואם עם פולקמן והוא בא בטענות.
רועי פולקמן: לא, זה היה אי-הבנה.
יואל חסון: בסדר, אז גם אצלנו יש אי-הבנות, לא רק אצלך.
מכלוף מיקי זוהר: אני מבקש להתקדם.
מכלוף מיקי זוהר: מי בעד רוויזיה מס', לפתוח את הדיון מחדש?
דן מרזוק: על איזה דיון?
מכלוף מיקי זוהר: על חוק יסוד: הממשלה.
מכלוף מיקי זוהר: אנחנו בעד.
מכלוף מיקי זוהר: אנחנו רוצים להחליף שמות, אז צריך לפתוח את זה ברוויזיה.
מכלוף מיקי זוהר: בעד הרוויזיה – 5
מכלוף מיקי זוהר: מי בעד הרוויזיה השנייה, לגבי ועדת החינוך?
מכלוף מיקי זוהר: הרוויזיות התקבלות.
מכלוף מיקי זוהר: עכשיו אנחנו דנים מחדש בשני הנושאים.
מכלוף מיקי זוהר: נושא ראשון, הוועדה המשותפת בראשותו של חבר הכנסת דוד אמסלם: במקום חבר הכנסת יוסף ג'בארין, חברת הכנסת מרב מיכאלי.